
Mellékletek: Beszámoló (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2019. június 20-án tartandó munkaterv szerinti ülésére

4. napirendhez

Tárgy: Beszámoló a Mezei Őrszolgálat 2018. évi tevékenységéről 
Tisztelt Képviselő-testület!

Sülysáp Város Önkormányzata a 16/2013. (XI. 26.) önkormányzati rendeletével döntött a mezei őrszolgálat létesítéséről és működéséről. A mezőőrség feladata a Sülysáp város közigazgatási területéhez tartozó termőföldek – ide nem értve az erdőt, a halastavat – őrzése, a termőföldeken levő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok, földmérési jelek védelme, az illegális hulladéklerakó helyek kialakulásának megakadályozása és a külterület közrendjének és közbiztonságának erősítése.
Az Önkormányzat az említett feladatok ellátására két főt alkalmaz. A mezőőrök – a folyamatos ellenőrzés biztosítása céljából – többnyire eltérő szolgálati időbeosztásban dolgoznak.
A Mezei Őrszolgálat az elmúlt ülésre előterjesztette a 2018. évi szakmai beszámolóját, azonban a Képviselő-testület a Pénzügyi és Városfejlesztési Bizottság döntési javaslata miatt levette napirendjéről a beszámoló megtárgyalását, így az kiegészítve most újonnan előterjesztésre kerül.
Kérem a 2018. évi tevékenységükről szóló beszámoló szíves megtárgyalását és elfogadását.

…/2019. (VI. 20.) ÖKT határozati javaslat

Sülysáp Város Önkormányzatának Képviselő-testülete a Mezei Őrszolgálat 2018. évi tevékenységéről szóló beszámolót – megköszönve a szolgálat munkáját – elfogadja.
Határidő: azonnal

Felelős: polgármester

Sülysáp, 2019. június 12.

Horinka László s.k.


polgármester
BESZÁMOLÓ A MEZEI ŐRSZOLGÁLAT 
2018. ÉVI TEVÉKENYSÉGÉRŐL
A 2014. január 1-jével, 2 fővel létrehozott mezei őrszolgálat fölött az egyéb munkáltatói jogokat és az irányítást a polgármester gyakorolja. A mezőőr a szolgálatával kapcsolatos eseményeket a szolgálati naplójába köteles feljegyezni.
A Mezei Őrszolgálat felügyelete alá tartozó terület: 3000 ha
A mezőőri járulék 2018-tól való megszüntetését követően a mezőőrség működése némileg átalakult. A mezőőrök általában hétköznaponként 6.00-20.00-ig vannak szolgálatban.

A mezőőrség átlagban napi 40-50 km-t tesz meg a szolgálati gépjárművel, ezen felül a mezőőrök – az időjárási körülményektől függően – gyalogosan is teljesítenek szolgálatot.
A mezei őrszolgálat feladatai, együttműködései:

A mezőőrök napi szinten kapcsolatban állnak a vadásztársaságok hivatásos vadászaival. A szoros kapcsolattartás számos előnnyel jár mindkét fél részére, hiszen így összehangoltabban megoldható a vadbetegségek megelőzése (Afrikai Sertéspestis (ASP), rókák immunizálása esetén ebzárlat betartatása stb.). 

Feladatuk továbbá a tanyán élők segítése (pl. rókák, nyestek kártétele esetén), vadkármegelőzések, melyek a földtulajdonosok és -használók érdekeit is szolgálják. A mezőőrök továbbá folyamatos járőrszolgálatot látnak el a város peremterületein is.

Mindemellett a mezőőrök folyamatosan jelzéseket tesznek az eliszaposodott külterületi árkokról, átereszekről, illetve a külterületi úthibákról.
Az őrszolgálat rendőrséggel való együttműködése is kiváló. Az elmúlt évben 25 alkalommal hajtott
végre közös járőrszolgálatot
a két szervezet a rendőrség és az önkormányzat között megkötött együttműködési megállapodás keretében.
Ebből 4 alkalommal helikopteres egység is segítette a földi egységek eredményességét. Ennek során több sikeres rajtaütésre került sor, főként fatolvajokat illetően. 

A
külterületeken
történt
szabálysértéseknél, bűncselekményeknél 5 alkalommal intézkedtek közösen a rendőrség munkatársaival a mezőőrök. 

Emellett időnként szolgálatokat szerveznek a helyi polgárőrséggel is, a tavalyi évben 4 alkalommal került erre sor.
A mezőőrség rendszeresen részt vesz a Közbiztonsági Egyeztető Fórumon, ahol a város közbiztonsági helyzetéről tájékozódnak és adnak tájékoztatást. 

A mezei őrszolgálat elmúlt évi eredményei:

A mezőőrség az illegális fakivágások megelőzése érdekében rendszeresen ellenőrzi a tudomására jutó fakitermeléseket, cserjeirtásokat. Az elmúlt évben ennek során 7 helyszínen tártak fel engedély nélküli fakivágást, amelyekben azt követően rendőri intézkedés történt.

Ugyanakkor az előző évekhez képest jelentősen lecsökkent a falopással érintett területek nagysága, mivel intenzívebben ellenőrizik a frekventált helyeket. 
A mezőgazdasági károk megelőzése érdekében az elmúlt évben is folyamatosan ellenőrizték az illetéktelen, idegen személyeket a külterületeken. 

Jelentősnek mondható kártétel nem történt, de több helyen előfordul a vetés járművel történő letaposása. Ilyen esetekben a mezőőrség igyekszik megoldani a felek közötti konfliktushelyzetet, illetőleg eltanácsolni a károkozókat a tiltott magatartástól.
Szedegetők, gyanús személyek és járművek igazoltatása, illetve ellenőrzése 12 alkalommal történt, az illetékteleneket a mezőőrök felszólították a terület elhagyására.
Az utóbbi évek időjárási viszonyai miatt a külterületi utak állapota jelentősen leromlott, illetőleg a helyi gazdálkodók gondatlan úthasználata is több kártételt okozott. Ilyen eseteket 2-3 alkalommal jelentettek a mezőőrök.

A mezőőrség egyik legnehezebb feladata az illegális hulladéklerakás és az egyéb környezetkárosítás megelőzése, feltárása.

A törmelék és kommunális hulladék lerakása jellemzően a belterületi részek peremén történik, ami – tekintettel a település szerkezetére és fekvésére – rendkívül sok lehetséges helyszínt eredményez. Mezőőreink összesen 18 alkalommal derítettek fel illegális hulladéklerakót, ebből sajnos csak 1 esetben sikerült az elkövetőket felderíteni, de akkor egy viszonylagosan nagy tétel vegyes hulladékról volt szó.
Engedély nélküli legeltetés miatt 1 alkalommal kellett valakit figyelmeztetni. Elhullott állatokat 5 esetben találtak, amelyek jelzésüket követően elszállításra kerültek.
A mezőőrök folyamatosan végzik a parlagfűvel szennyezett területek ellenőrzését is, és felhívják a gazdálkodók figyelmét a parlagfűmentesítési feladatok elvégzésére. 

Emellett a zöldfelületek karbantartásával kapcsolatos ingatlantulajdonosi kötelezettségek teljesítését (ingatlanok előtti közterületek és kertek kaszálása) belterületen is ellenőrzik, tavasztól őszig havonta 30-40 ingatlantulajdonos kerül figyelmeztetésre emiatt.

Emellett belterületen folyamatos feladatot ad a mezőőrségnek a szabálytalan égetés ellenőrzése. Hetente 2-3 alkalommal kerül sor figyelmeztetésre tiltott időszakban történő égetés miatt, illetve több alkalommal tiltott hulladék égetése miatt. 

Ezekben az esetekben, ha az érintett együttműködő, a mezőőrök figyelmeztetik, és eloltatják a tüzet. Amennyiben nem jutnak eredményre a szabályszegővel, rögzítik a tényállást, ami alapján a Polgármesteri Hivatal eljárást indít, és bírságot szab ki.

Összegezve elmondható, hogy Sülysáp Város Mezei Őrszolgálata a 16/2013. (XI. 26.) önkormányzati rendeletben foglaltaknak megfelelően működik. 

A beszámolóból talán látszik, hogy a szolgálat feladatai sokrétűek és összetettek, emiatt nagyon fontos a megfelelő hang megtalálása a természetben járó és ott gazdálkodó személyekkel. 

Készítette: Dolányi Tibor és Konda Tibor mezőőr

